
			Forord

			Da jeg var liten, likte jeg å finne opp ting. Ofte var ambisjonen større enn gjennomføringsevnen for det jeg hadde lyst til å lage. Vi hadde ganske lang vei bort til postkassen vår der jeg vokste opp på Sørlandet, og det var ikke alltid vi så når postbilen stoppet for å levere dagens post. Derfor ble det en del bomturer for å sjekke om posten var kommet, spesielt i sommerferiene. Da fikk jeg den ideen at jeg kunne trekke en ledning med to ledere bort til postkassen og få de to lederne til å kobles sammen når lokket ble åpnet. Den andre enden av ledningen trakk jeg inn i huset og koblet til batteritilførselen til en kassettspiller. På en kassett hadde jeg så spilt inn et ganske langt opptak med «posten er kommet, posten er kommet». Når postmannen kom og åpnet lokket, startet kassettspilleren «posten er kommet» og stoppet igjen når han lukket lokket. Jeg fortalte ikke alle i huset om systemet, så en gang postbudet ikke lukket lokket igjen, oppstod det en viss oppgitt­het: Hvorfor kunne jeg ikke heller bare hente posten istedenfor å gjenta «posten er kommet, posten er kommet ...» helt til jeg selv etter hvert fikk stoppet avspillingen?

			Det var et veldig enkelt system, men likevel med noe som ble oppfattet som menneskelig oppførsel. Denne hendelsen gav meg både tilfredsstillelsen av å lage noe jeg ikke hadde sett før, men samtidig også erfaringen i å se utfordringen med å lage systemer som håndterer uforutsette hendelser. Godt samvirke mellom menneske og maskin er viktig for at vi skal ønske å bruke ny teknologi og faktisk ha nytte av den. En utfordring med å prøve å finne opp noe nytt er ellers at en blir overveldet av alt det som allerede er funnet opp og hvor tilsynelatende bra det er. Da er det viktig at barn og unge likevel føler lysten til å være kreative og tenke ut «Petter Smart-ideer», selv om første versjon ofte har en del svakheter, slik jeg fikk erkjenne. Kunstig intelligens (eng. artificial intelligence) er ett av mange områder der det fortsatt er stort potensial for fremskritt. Vi er fortsatt på mange områder i startfasen med å utvikle og ta i bruk kunstig intelligens.

			Hva er så kunstig intelligens? Kort fortalt er det datasystemer som kan gi en mest mulig intelligent oppfattelse, resonnering og respons. Det kan være systemer som brukeren har glede av på en datamaskin, i produkter fra elektromarkeder eller de inngår i en mekanisk robot i en eller annen form. Det finnes forskjellige angrepsmåter for kunstig intelligens. I denne boken fokuserer jeg på biologiinspirerte prinsipper som kan anvendes innen design av intelligente datasystemer. Prinsippene finner forskerne i naturen enten som en del av et individ eller i samvirke mellom individer.

			I dag omgir vi oss allerede med en rekke hjelpemidler som datamaskiner, smarttelefoner og industriroboter. De hjelper oss med å gjøre avanserte utregninger, holder oss i kontakt med omverdenen og lar oss slippe en del rutinearbeid. Vi kan derfor lure på om vi trenger mer intelligente systemer i form av kunstig intelligens? Eller om det faktisk er mulig å lage noe mer intelligent? Skal vi ikke la utviklingen ta en pause nå som vi har «alt vi kan tenke oss» av elektroniske hjelpemidler? Vi kan samtidig snu på det og undre oss over hvordan vi hadde hatt det i dag uten moderne hjelpemidler − alt fra miksmaster til bil. Det er flere som opp igjennom tidene har uttalt at det kan forventes lite videre utvikling; IBMs grunnlegger Thomas Watson sa i 1943 at «Jeg tror det vil kun være et verdensmarked for omkring fem datamaskiner». Det var en dårlig spådom!

			De færreste ønsker oss ikke tilbake til tiden før den industrielle revolusjonen der all produksjon stort sett ble utført av menneskehender. Det var tunge løft og helsefarlig arbeidsmiljø. I dag settes i stor grad biler sammen av roboter. Likevel er det et paradoks at idet de triller ut av produksjonslokalet er de avhengige av en person for å komme seg videre og rundt omkring. Fabrikker ble i stor grad automatisert for mange tiår siden, mens transport i svært liten grad har blitt det. Antallet kjøretøy − både private, busser og trailere − bare øker. Det betyr at tiden som går med til ganske passivt å styre og avpasse farten på kjøretøy øker i samfunnet år for år. Nå er det mange grunner til at automatiserte kjøretøy ikke ennå er å få kjøpt, men en viktig grunn er at det ikke finnes gode nok og smarte nok datasystemer til å kunne gjøre det på en forsvarlig måte. Vi må fortsatt stole på den menneskelige hjerne. Samtidig blir de første prototypene på helautomatiske biler testet ut, og vi vil komme til å møte dem i trafikken noen år frem i tid.

			Forskere har i flere tiår sett på mulighetene for å la avanserte dataprogrammer overta menneskenes oppgaver, og menneskelignende roboter har vært et yndet tema i mange filmer. Vi har sett hvor hjelpsomme de kan komme til å bli, men også hvor ødeleggende de kan være. Allerede i 1927 var en robot med i filmen «Metropolis», som beskrev et lite hyggelig fremtidssamfunn. I filmen «Terminator» fra 1984 spiller Arnold Schwarzenegger en ustoppelig krysning av et menneske og en maskin. En rase av maskiner med kunstig intelligens vil utrydde menneskeheten og sender ham tilbake i tid fra 2029 for å bidra til utryddelsen. Innslaget av slike skrekkvisjoner i filmer synes å ha avtatt i de senere årene, samtidig som det stadig kommer ulike nye roboter på markedet. Disse blir gradvis mer avanserte og «intelligente», men ikke nødvendigvis mer menneskelignende. Så trusselen slike nye vesener representerer, er foreløpig langt mindre i virkeligheten enn på film.

			Det er likevel viktig å forholde seg til sosiale og etiske sider ved kunstig intelligens. Hvordan forventer og tror vi at kunstig intelligens kommer til å utvikle seg? Har vi noe å frykte? Kan datamaskiner få bevissthet? Det er lett å skape frykt for fremtiden og derigjennom skepsis til fremskritt. Utviklingen så langt viser imidlertid at vi snakker om potensielt andre problemer og utfordringer ved ny teknologi enn de vi kanskje opprinnelig så for oss. Eksempler på problemer relateres til en ny og stressende hverdag for å følge opp alle i fora for kommunikasjon (SMS, e-post og sosiale medier som Facebook) og spillavhengighet snarere enn at systemene er blitt oss overlegne. Dette er diskutert i bokens siste kapittel.

			Kunstig intelligens kan realiseres på mange forskjellige måter. Det er derfor et såpass omfattende tema at det ikke er mulig å dekke alt like grundig i denne lille boken. Jeg har derfor måttet ta en del valg og prioriteringer som helt og holdent står for min egen regning. Du som leser vil kanskje ønske å lese mer om visse temaer, og til det er det tips til videre lesning etter hvert kapittel.

			Jeg har valgt å starte første kapittel med en oversikt over hele fagområdet; hvordan har det oppstått, hva inngår i det vi betegner som kunstig intelligens, og hvordan kan vi utvikle kunstig intelligens? Vi ser i dette første kapittelet på allsidigheten til kunstig intelligens både i metoder og hva det kan brukes til. Jeg fortsetter i kapittel 2 med en kortfattet omtale av en del relevante metoder og eksempler på hva de kan anvendes til. Deretter går jeg mer i dybden i kapittel 3 på metoder inspirert av evolusjon, vekst og læring som alle er sentrale prinsipper for oppbyggingen og virkemåten til mennesker, dyr og planter. Sansing og bevegelse er viktige for mennesker og dyr, og systemer for dette er dekket i henholdsvis kapittel 4 og 5. Talegjenkjenning, proteser og selvkjørende biler er noe av det vi kommer inn på. I bokens sjette og siste kapittel reflekterer jeg altså rundt fremtidsvyer og etiske sider ved kunstig intelligens.

			En stor takk til forlagsredaktør Eli Valheim som har fulgt opp utarbeidelsen av boken på en utmerket måte gjennom en god blanding av kommentarer og oppmuntringer. Jeg har også hatt god hjelp av mine kolleger Kyrre Glette og Keith Downing som har lest manuset til boken grundig. Jeg takker også dere for viktige og nyttige kommentarer. Sist, men ikke minst, takk til Kirsten og Ingebjørg for oppmuntringer og forståelse for at det tar tid å skrive en bok.

			Oslo, november 2013

			Jim Tørresen

